**Ljóðstafur Jóns úr Vör 2018:**

**Kínversk stúlka les uppi á jökli**

Í þessu landi

leynast engir brautarpallar

með þokuskuggum að bíða tvífara sinna

Engar mystískar næturlestir

sniglast gegnum myrkrið á hraða draumsins

Engir stálteinar syngja

fjarskanum saknaðaróð

Í þessu landi

situr rúta föst á jökli

Hrímgaðar rúður

Framljósaskíma að slokkna

Frosin hjól að sökkva

Andgufa sofandi farþega

setur upp draugaleikrit

Og á aftasta bekk

les kínversk stúlka

um lestargöng sem opnast og lokast

einsog svart blóm

*Sindri Freysson*

*Höfundur er handhafi Ljóðstafs Jóns úr Vör 2018*

**Ljóðasamkeppni grunnskóla Kópavogs:**

**Myrkrið**   
  
Það er dimmt og ég er hræddur  
ég veit ekki hvert ég er að fara eða hvar ég á heima.  
Vindurinn blæs á móti mér og það rignir   
mér finnst ég vera einhver annar.  
Ég hleyp eins hratt og ég get.   
Ég heyri öskur og hleyp enn hraðar  
inn í myrkrið.  
Ég hleyp bara eitthvert í von um að ég komist heim.  
Ég er þreyttur og mig langar að sofna  
en ég get það ekki og verð að halda áfram  
en ég er rennblautur og leggst á jörðina.  
Ég gefst upp og hætti að reyna   
ég vissi að það var enginn tilgangur að reyna.  
En í sama bragði sá ég spegilmynd mína  
ég spyr sjálfan mig hvað get ég gert?  
Ég ákvað að ég ætlaði ekki að gefast upp  
ég stóð upp og hljóp eins hratt og ég gat.  
Ég sá ljós þarna átti ég heima.

*Henrik Hermannsson*

*Höfundur er sigurvegari í Ljóðakeppni grunnskólanemenda í Kópavogi 2018 og nemandi í 7.bekk Hörðuvallaskóla*